pythainlp/thaigov-v2-corpus-22032023 huggingface dataset:
วันศุกร์ที่ 16 กรกฎาคม 2564
กรมทางหลวงชนบท สร้างสะพานเชื่อมจังหวัดสุรินทร์ - บุรีรัมย์ ร่นระยะทาง 21 กิโลเมตร บรรเทาความเดือดร้อนให้ประชาชน คาดก่อสร้างแล้วเสร็จในปี 2564
กรมทางหลวงชนบท (ทช.) กระทรวงคมนาคม ดำเนินโครงการก่อสร้างสะพานข้ามลำชี ตำบลท่าสว่าง อำเภอเมือง จังหวัดสุรินทร์ เพื่อยกระดับคุณภาพชีวิตให้ประชาชนในพื้นที่ให้สามารถเดินทางได้อย่างสะดวกรวดเร็วและปลอดภัย
กรมทางหลวงชนบท (ทช.) กระทรวงคมนาคม ดำเนินโครงการก่อสร้างสะพานข้ามลำชี ตำบลท่าสว่าง อำเภอเมือง จังหวัดสุรินทร์ เพื่อยกระดับคุณภาพชีวิตให้ประชาชนในพื้นที่ให้สามารถเดินทางได้อย่างสะดวกรวดเร็วและปลอดภัย ส่งเสริมการคมนาคมขนส่งให้ขยายตัวอย่างมีระบบ เชื่อมโยงระหว่างอำเภอ ตำบล และหมู่บ้านได้ทั่วถึงอย่างมีประสิทธิภาพ สอดรับกับนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายปฐม เฉลยวาเรศ อธิบดีกรมทางหลวงชนบท กล่าวว่า องค์การบริหารส่วนตำบลท่าสว่าง ได้ขอรับการสนับสนุนโครงการก่อสร้างสะพานข้ามลำชี ตำบลท่าสว่าง อำเภอเมือง จังหวัดสุรินทร์ เพื่อเชื่อมระหว่างบ้านโคกเพชร ตำบลท่าสว่าง อำเภอเมือง จังหวัดสุรินทร์ กับบ้านหัวช้าง ตำบลชุมแสง อำเภอกระสังจังหวัดบุรีรัมย์ เป็นการทดแทนสะพานไม้เดิมที่พังเสียหายไม่สามารถสัญจรผ่านได้ ทำให้ประชาชนในพื้นที่ต้องใช้สะพานข้างเคียงที่อยู่ห่างออกไปประมาณ 8 กิโลเมตร ทำให้ไม่ได้รับความสะดวกและเสียเวลาในการเดินทาง ทช. จึงได้ดำเนินการก่อสร้างสะพานดังกล่าว โดยก่อสร้างเป็นผิวจราจรแบบคอนกรีตเสริมเหล็ก ยาว 290 เมตร ผิวจราจรกว้าง 9 เมตร พร้อมก่อสร้างถนนแอสฟัลท์ติกคอนกรีตต่อเชื่อมทั้งสองด้านผิวจราจรกว้าง 7 เมตร มีทางเท้า ติดตั้งป้ายจราจร ตีเส้นผิวจราจร วางท่อ และปลูกหญ้า ซึ่งปัจจุบันการก่อสร้างสะพานมีความก้าวหน้าไปแล้วกว่าร้อยละ 63 คาดว่าจะดำเนินการก่อสร้างแล้วเสร็จในปี 2564 ทั้งนี้เมื่อก่อสร้างแล้วเสร็จจะช่วยบรรเทาความเดือดร้อนให้ประชาชนในพื้นที่ ลดระยะเวลา ลดค่าใช้จ่ายในการเดินทางและขนส่งพืชผลทางการเกษตร เนื่องจากสะพานดังกล่าวสามารถร่นระยะทางได้ประมาณ 21 กิโลเมตร
นอกจากนี้ ทช. ยังได้มีการจัดประชุมรับฟังความคิดเห็นของประชาชนก่อนก่อสร้างและเปิดโอกาสให้ภาคประชาชน ผู้ที่เกี่ยวข้องทุกภาคส่วนมีส่วนร่วมในโครงการก่อสร้างสะพานเพื่อให้ตรงกับความต้องการของประชาชนในพื้นที่ให้มากที่สุด
วันศุกร์ที่ 29 เมษายน 2565
รมว.สุชาติ ส่ง 'ที่ปรึกษา' เปิดงานวันแรงงานแห่งชาติ จ.เพชรบุรี ปี 2565 รวมพลังแรงงานต้านยาเสพติด ร่วมจิตอาสาพัฒนาอาราม
. .
เมื่อวันที่ 29 เมษายน 2565 นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน เป็นประธานในพิธีเปิดงานวันแรงงานแห่งชาติจังหวัดเพชรบุรี ประจำปี 2565 ณ วัดสุทธาวาส (วัดใหม่สะพานสูง) ตำบลบางครก อำเภอบ้านแหลม จังหวัดเพชรบุรี โดยมี นายชาญชัย อุ้มนุช นายกองค์การบริหารส่วนตำบลบางครก หัวหน้าส่วนราชการหน่วยงานในสังกัดกระทรวงแรงงานจังหวัดเพชรบุรี และประธานสหภาพชลประทานซีเมนต์ชะอำ เข้าร่วมในครั้งนี้ด้วย
นางธิวัลรัตน์ กล่าวว่า วันที่ 1 พฤษภาคมของทุกปี เป็นวันแรงงานแห่งชาติ ซึ่งเป็นวันสำคัญที่นานาประเทศทั่วโลกให้การยอมรับ เนื่องจากเป็นวันที่เตือนใจให้รำลึกถึงความสำคัญของพี่น้องผู้ใช้แรงงาน ซึ่งเป็นปัจจัยสำคัญหนึ่งที่ก่อให้เกิดผลผลิต พลังของผู้ใช้แรงงานจะแฝงอยู่ในผลผลิตทุกชิ้น จึงถือได้ว่าแรงงานมีส่วนสำคัญในการขับเคลื่อน และสร้างความมั่นคงให้แก่เศรษฐกิจ รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรีและท่านสุชาติ ชมกลิ่น รัฐมนตรีว่าการกระทรวงแรงงาน ได้ตระหนักถึงความสำคัญของพี่น้องผู้ใช้แรงงานทุกคน ทุกภาคส่วน ทั้งแรงงานในระบบ แรงงานนอกระบบ หรือแรงงานคนพิการ และมุ่งมั่นที่จะยกระดับคุณภาพชีวิตของพี่น้องแรงงานให้มีรายได้สูงขึ้นได้รับการปฏิบัติที่เป็นธรรม มีหลักประกันทางสังคมที่มั่นคง รวมทั้งมีความปลอดภัยและอาชีวอนามัยในการทำงานที่ดีตามมาตรฐานสากล
นางธิวัลรัตน์ กล่าวต่อว่า การจัดกิจกรรมในครั้งนี้เพื่อให้ทุกภาคส่วนได้ตระหนักถึงความสำคัญของผู้ใช้แรงงาน ที่มีส่วนในการพัฒนาเศรษฐกิจของประเทศให้เจริญก้าวหน้า และเปิดโอกาสให้ผู้ใช้แรงงานได้ร่วมเฉลิมฉลองในวันแรงงานแห่งชาติ มีการทำกิจกรรมร่วมกัน เสริมสร้างความสัมพันธ์อันดีระหว่างนายจ้าง ลูกจ้าง ภาคราชการ และรัฐวิสาหกิจ ทั้งในระบบทวิภาคี ไตรภาคี รวมทั้งให้นายจ้าง เจ้าของสถานประกอบกิจการ ได้รับรู้ถึงสถานการณ์ด้านปัญหายาเสพติด ซึ่งจะนำไปสู่กระบวนการกำหนดนโยบายและสนับสนุนให้มีการป้องกัน และแก้ไขปัญหายาเสพติดในสถานประกอบกิจการ เพื่อให้ผู้ใช้แรงงานมีสุขภาพแข็งแรง และมีคุณภาพชีวิตที่ดีในสังคม ทั้งนี้ ปัจจุบันจังหวัดเพชรบุรีมีสถานประกอบการตั้งอยู่ในพื้นที่จำนวน 4,003 แห่ง มีลูกจ้างจำนวน 68,440 คน ได้ร่วมกันจัดงานในวันนี้ ภายใต้ชื่องาน “เพชรบุรีรวมพลังแรงงานต้านยาเสพติด ร่วมจิตอาสาพัฒนาอาราม” กิจกรรมในงานประกอบด้วย การรวมพลังต่อต้านยาเสพติด การถวายสังฆทานแด่ท่านเจ้าอาวาส การปลูกต้นไม้ประจำจังหวัด การปรับปรุงพัฒนาภูมิทัศน์บริเวณวัด และกิจกรรมอื่น ๆ
"กระทรวงแรงงาน ขอขอบคุณพี่น้องผู้ใช้แรงงานในทุกสาขาอาชีพ ที่ได้ช่วยกันทำงานในหน้าที่รับผิดชอบอย่างเข้มแข็ง เพื่อพัฒนาเศรษฐกิจและสังคมของจังหวัดเพชรบุรี ตลอดจนการร่วมกันทำกิจกรรมต่าง ๆ เพื่อสร้างความสมานฉันท์ทำให้เกิดความปรองดองในกลุ่มพี่น้องผู้ใช้แรงงาน ทั้งนี้ กระทรวงแรงงาน พร้อมที่จะให้การสนับสนุนและส่งเสริมการจัดกิจกรรมต่าง ๆ อย่างเต็มที่ ซึ่งการจัดกิจกรรมต่าง ๆ ในครั้งนี้เป็นไปตามมาตรการป้องกันการแพร่ระบาดของโรคโควิด - 19 อย่างเคร่งครัด " นางธิวัลรัตน์ กล่าวตอนท้าย
วันศุกร์ที่ 28 มกราคม 2565
ไอแบงก์ออกมาตรการแก้หนี้ระยะยาว รวมหนี้ช่วยลูกค้าธนาคารและประชาชนทั่วไป
ไอแบงก์ออกมาตรการแก้หนี้ระยะยาวตามมาตรการของ ธปท. ด้วยการรีไฟแนนซ์ (Refinance) และการรวมหนี้ (Debt Consolidation)ช่วยแบ่งเบาภาระทางการเงินแก่ลูกค้าเดิมของธนาคาร รวมถึงผู้สนใจทั่วไปที่มีบัญชีสินเชื่อบ้านและมีสินเชื่อบุคคลประเภทอื่น
มาตรการนี้มีกลุ่มเป้าหมายสำหรับลูกค้าเดิมของธนาคาร ที่มีสินเชื่อบ้านและสินเชื่ออเนกประสงค์แบบไม่มีหลักประกัน และต้องการรวมหนี้เพื่อวัตถุประสงค์ขยายระยะเวลาผ่อนชำระสินเชื่ออเนกประสงค์ที่เดิมมีอายุผ่อนชำระสั้น ให้ยาวขึ้นเท่ากับระยะเวลาคงเหลือของสัญญาสินเชื่อบ้าน การยืดระยะเวลาผ่อนชำระจะทำให้ค่างวดต่อเดือนลดลง อีกทั้งธนาคารยังลดอัตรากำไรสินเชื่ออเนกประสงค์แบบไม่มีหลักประกันลงจากเดิม เป็นอัตรากำไรสูงสุดของสัญญาบ้านบวก 2.00% ก็จะทำให้ค่างวดต่อเดือนลดลงเพิ่มขึ้นด้วย โดยการรวมหนี้สินเชื่ออเนกประสงค์ไม่มีหลักประกันสามารถรวมได้ในส่วนที่ไม่เกินส่วนต่างมูลค่าหลักประกันของสินเชื่อที่อยู่อาศัย (FTV ไม่เกิน 100%) เช่น เดิมลูกค้ามีวงเงินสินเชื่อบ้าน 5 ล้านบาท ปัจจุบันภาระหนี้คงเหลือ 4 ล้านบาท มีส่วนต่างมูลค่าหลักประกัน 1 ล้านบาท ดังนั้นบัญชีสินเชื่ออเนกประสงค์แบบไม่มีหลักประกันที่ขอปรับปรุงโครงสร้างหนี้ในครั้งนี้ต้องไม่เกิน 1 ล้านบาท (หมายเหตุ ลูกค้าโครงการบ้านแลกเงิน โครงการบำเหน็จตกทอดฯ โครงการ MOU อเนกประสงค์ไม่มีหลักประกัน และสินเชื่อธุรกิจรายย่อย MSMEs ไม่สามารถเข้าร่วมมาตรการนี้ได้)
สำหรับลูกค้าทั่วไปที่มีสินเชื่อบ้านและสินเชื่อรายย่อยประเภทอื่นกับสถาบันการเงินอื่น ก็สามารถเข้ามาตรการนี้ด้วยการรีไฟแนนซ์รวมหนี้มาที่ไอแบงก์ได้เช่นกัน โดยธนาคารจะคิดอัตรากำไรสินเชื่อบ้าน 2.25% ต่อปี นาน 2 ปี และปีที่ 3 เป็นต้นไป เท่ากับ SPRL – 2.50% ต่อปี (SPRL ปัจจุบัน =7.40% ต่อปี) ผ่อนได้นานสูงสุด 35 ปี สำหรับสินเชื่อบุคคลประเภทอื่น ได้แก่ บัตรเครดิต สินเชื่อบุคคล หรือสินเชื่อ Car for cash คิดอัตรากำไรเท่ากับอัตรากำไรสินเชื่อบ้านบวก 2.00% ต่อปี ระยะเวลาผ่อนชำระนานสูงสุด 20 ปี
ผู้สนใจสามารถติดต่อสอบถามเจ้าหน้าที่สินเชื่อ ของไอแบงก์ทุกสาขาทั่วประเทศ ตั้งแต่วันนี้ – 31 ธันวาคม 2566 หรือสอบถามรายละเอียดเพิ่มเติม ได้ที่ iBank Call Center 1302
*หมายเหตุ:
1. "อัตรากำไร/ผลตอบแทน ผลิตภัณฑ์ธนาคารมิใช่ดอกเบี้ยหรือเป็นคำเรียกแทนดอกเบี้ย แต่มาจากหลักการที่ใช้ในการทำธุรกรรมที่ถูกต้องตามหลักการอิสลาม"
2. อัตราผลตอบแทนที่คาดว่าจะได้รับ คืออัตราที่คำนวณได้จากประมาณการรายได้ของธนาคารและอัตราสัดส่วนการแบ่งผลตอบแทนเงินฝาก ซึ่งอัตราผลตอบแทนที่คาดว่าจะได้รับอาจจะต่ำกว่าหรือสูงกว่าอัตราผลตอบแทนเงินฝากที่ธนาคารประกาศเมื่อครบกำหนดการฝาก
วันพุธที่ 9 มีนาคม 2565
ครม. ปรับเกณฑ์ UCEP Plus ให้ผู้ป่วยโควิด กลุ่มสีเหลือง - แดง รักษาตัวในโรงพยาบาล เริ่ม 16 มี.ค. นี้
.....
ที่ประชุม ครม. (8 มี.ค. 65) มีมติเห็นชอบปรับเกณฑ์รักษาป่วยฉุกเฉินวิกฤตโควิด-19 หรือ UCEP Plus (Universal Coverage for Emergency Patients Plus) โดยกำหนดให้ กลุ่มผู้ป่วยสีเหลือง (เสี่ยงอาการรุนแรง) และผู้ป่วยสีแดง (อาการรุนแรง) ให้สามารถเข้ารับการรักษาในโรงพยาบาลได้ทุกแห่ง โดยไม่กำหนดระยะเวลา 72 ชั่วโมงแรก
.
นอกจากนี้ ยังสามารถส่งต่อผู้ป่วยฉุกเฉินรุนแรงจากโรงพยาบาลหนึ่งไปเข้ารับการรักษาในหอผู้ป่วยฉุกเฉิน (ICU) ของอีกโรงพยาบาลได้ภายหลัง 72 ชั่วโมงแรกด้วย ซึ่งเป็นเกณฑ์ที่เพิ่มขึ้นมากกว่าโรคอื่น ๆ ตามนิยามเจ็บป่วยฉุกเฉินวิกฤต
.
ส่วนกลุ่มผู้ป่วยสีเขียว (อาการไม่รุนแรง) ไม่นับเป็นผู้ป่วยฉุกเฉินวิกฤต แต่สามารถเข้ารับการรักษาฟรีในโรงพยาบาลตามสิทธิของแต่ละคน เช่น สิทธิประกันสุขภาพถ้วนหน้า สิทธิประกันสังคม หรือสิทธิรักษาพยาบาลของข้าราชการ และเข้ารับการรักษาที่บ้านหรือชุมชนเป็นหลัก (HI/CI First) ซึ่งถือเป็นการกันเตียงให้ผู้ป่วยสีเหลืองและสีแดงได้รับการรักษาในโรงพยาบาลได้ดียิ่งขึ้น โดยให้มีผลบังคับใช้ตั้งแต่ 16 มี.ค. 65 เป็นต้นไป
#ไทยคู่ฟ้า#ร่วมต้านโควิด19
-------------------
วันจันทร์ที่ 12 กรกฎาคม 2564
อภ. ปฏิเสธ บวกกำไร 88% วัคซีนโมเดอร์นา
....
เป็นที่วิพากษ์วิจารณ์กันในสื่อสังคมออนไลน์เรื่อง ราคานำเข้าและการจัดเก็บภาษีวัคซีน Moderna ว่าราคาสูงเกินจริง
.
ล่าสุด องค์การเภสัชกรรมออกมาชี้แจงว่า ราคานำเข้าวัคซีน 584 บาทต่อโดสที่มีการพูดถึงกันนั้น เป็นข้อมูลที่คลาดเคลื่อนจากความเป็นจริง เพราะราคาจริงมีข้อตกลงที่กำหนดเป็นเงื่อนไขไว้ในการเจรจาซื้อขายที่ไม่ให้ทั้ง 2 ฝ่ายเปิดเผยข้อมูล อย่างไรก็ตาม บริษัท ซิลลิค ฟาร์มา จำกัด ซึ่งเป็นตัวแทนจำหน่ายและกำหนดราคาวัคซีน Moderna ระบุว่า มีข้อมูลราคาซื้อขายในตลาดโลก (อ้างอิงจากเว็บไซต์www.biospace.com) อยู่ที่ประมาณ 25 - 37 ดอลลาร์สหรัฐ ต่อ 1 โดส ขึ้นอยู่กับเงื่อนไขและจำนวนที่จัดซื้อในแต่ละครั้ง
.
การกำหนดราคาขายวัคซีน Moderna ให้กับ รพ.เอกชนที่ราคา 1,100 บาทต่อโดสนั้น เป็นราคาที่องค์การเภสัชฯ ได้รับจากบริษัท ซิลลิค ฟาร์มา รวมกับภาษีมูลค่าเพิ่ม และค่าใช้จ่ายอื่น ๆ เช่น ค่าเก็บรักษา ค่าขนส่ง ค่าประกันภัยรายบุคคล เพื่อให้ความคุ้มครองกับผู้ที่ได้รับการฉีดวัคซีนทางเลือก Moderna กรณีที่อาจมีอาการไม่พึงประสงค์
.
ดังนั้น ประเด็นที่มีการกล่าวหาว่ามีการบวกกำไรหรือภาษีเข้าไปในราคาขายถึง 516 บาท หรือ 88% จึงไม่เป็นความจริง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 9 พฤศจิกายน 2564
รองปลัด กษ. ประยูร ลงพื้นที่ลพบุรี ตรวจเยี่ยมโครงการทหารพันธุ์ดี รพ.อานันทมหิดล
รองปลัด กษ. ประยูร ลงพื้นที่ลพบุรี ตรวจเยี่ยมโครงการทหารพันธุ์ดี รพ.อานันทมหิดล
นายประยูร อินสกุล รองปลัดกระทรวงเกษตรและสหกรณ์ ลงพื้นที่ตรวจเยี่ยมและให้คำแนะนำการดำเนินงาน "โครงการทหารพันธุ์ดี" ของโรงพยาบาลอานันทมหิดล จังหวัดลพบุรี พร้อมด้วยเจ้าหน้าที่จากเกษตรและสหกรณ์จังหวัดลพบุรี เกษตรจังหวัดลพบุรี สหกรณ์จังหวัดลพบุรี สำนักวิจัยและพัฒนาการเกษตรเขตที่ 5 กรมวิชาการเกษตร ศูนย์ส่งเสริมและพัฒนาอาชีพการเกษตรจังหวัดลพบุรี โดยมีพลตรี ชูสิทธิ์ ศรีอุทโยภาส ผู้อำนวยการโรงพยาบาลและคณะให้การต้อนรับซึ่งโครงการดังกล่าวมีกองร้อยรถยนต์พยาบาล โรงพยาบาลอานันทมหิดล ทำหน้าที่ดูแลและส่งเสริมให้กำลังพลของกองทัพบก มีความรู้ในการปลูกผักปลอดภัยและมีคุณภาพได้มาตรฐาน นำความรู้ไปปลูกผักใช้บริโภค เป็นการลดภาระค่าใช้จ่ายในครัวเรือน หากเหลือจากการบริโภค ยังสามารถนำไปจำหน่ายเป็นรายได้เสริม ทั้งนี้ รองปลัดกระทรวงเกษตรและสหกรณ์และเจ้าหน้าที่ที่เกี่ยวข้องได้แนะนำแนวทางการพัฒนาผลผลิตเข้าสู่ระบบการรับรองมาตรฐาน GAP เพื่อให้ได้ผลผลิตที่มีคุณภาพดี และปลอดภัย ตามมาตรฐานที่กำหนด ซึ่งจะทำให้ผู้ผลิตและผู้บริโภคมีความปลอดภัยด้วย
วันจันทร์ที่ 30 พฤษภาคม 2565
​นายกฯ พร้อมให้การต้อนรับ นายกฯ สปป. ลาว เดินทางเยือนไทยอย่างเป็นทางการระหว่างวันที่ 1-2 มิถุนายน นี้
​นายกฯ พร้อมให้การต้อนรับ นายกฯ สปป. ลาว เดินทางเยือนไทยอย่างเป็นทางการระหว่างวันที่ 1-2 มิถุนายน นี้
วันนี้ (วันที่ 30 พฤษภาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า นายพันคำ วิพาวัน นายกรัฐมนตรีสาธารณรัฐประชาธิปไตยประชาชนลาว และภริยา มีกำหนดเดินทางเยือนประเทศไทยอย่างเป็นทางการในฐานะแขกของรัฐบาล ตามคำเชิญของพลเอกประยุทธ์ จันทร์โอชา นายกรัฐมนตรี ระหว่างวันที่ 1-2 มิถุนายน 2565
โดยในวันที่ 1 มิถุนายน 2565 นายกรัฐมนตรี สปป. ลาวจะมีกำหนดร่วมพิธีต้อนรับอย่างเป็นทางการ และหารือข้อราชการกับพลเอกประยุทธ์ จันทร์โอชา นายกรัฐมนตรี ที่ทำเนียบรัฐบาล หลังจากนั้น นายกรัฐมนตรีจะเป็นเจ้าภาพงานเลี้ยงอาหารค่ำเพื่อเป็นเกียรติแก่นายกรัฐมนตรี สปป. ลาวและคณะ ซึ่งการเดินทางเยือนไทยครั้งนี้เป็นการเยือนประเทศไทยอย่างเป็นทางการครั้งแรกของนายพันคำ วิพาวัน ในฐานะนายกรัฐมนตรี สปป. ลาว จึงถือเป็นโอกาสที่สำคัญอย่างยิ่งที่ผู้นำของทั้งสองประเทศจะได้กระชับความสัมพันธ์และร่วมกำหนดวิสัยทัศน์ในการขับเคลื่อนความสัมพันธ์ไทย – ลาวให้ก้าวหน้าต่อไปโดยเฉพาะในบริบทการฟื้นฟูเศรษฐกิจจากสถานการณ์โรคติดเชื้อโควิด - 19 และการเสริมสร้างความเข้มแข็งในการรับมือกับความผันผวนของสถานการณ์ระหว่างประเทศในปัจจุบัน
โฆษกประจำสำนักนายกรัฐมนตรีเชื่อมั่นว่า การเดินทางเยือนไทยเยือนประเทศไทยอย่างเป็นทางการในฐานะแขกของรัฐบาลของนายกรัฐมนตรีลาวครั้งนี้ จะเป็นโอกาสสำคัญให้ผู้นำฝ่ายได้หารือในประเด็นทวิภาคีระหว่างทั้งสองประเทศที่มีความใกล้ชิดกันอยู่แล้วได้กระชับความสัมพันธ์ให้แน่นแฟ้นยิ่งขึ้นในทุกมิติความสัมพันธ์ อาทิ การยกระดับความสัมพันธ์ไทย – สปป. ลาว เป็นหุ้นส่วนยุทธศาสตร์เพื่อการพัฒนาและการเจริญเติบโตอย่างยั่งยืน การส่งเสริมการค้าการลงทุน การส่งเสริมการไปมาหาสู่กันระหว่างประชาชนและการอำนวยความสะดวกในการขนส่งสินค้าระหว่างกัน เพื่อสนับสนุนเศรษฐกิจและความเป็นอยู่ของประชาชนในพื้นที่ชายแดน การส่งเสริมความเชื่อมโยงในภูมิภาคและการพัฒนาโครงสร้างพื้นฐานโดยเฉพาะการเชื่อมต่อรถไฟลาว-จีนกับระบบรางของไทย การส่งเสริมเศรษฐกิจดิจิทัล ความร่วมมือด้านแรงงาน การท่องเที่ยว การสาธารณสุข การพัฒนาทรัพยากรมนุษย์ และการป้องกันและปราบปรามยาเสพติด
วันพุธที่ 16 มิถุนายน 2564
ประกาศ ขสมก. ประจำวันที่ 15 มิถุนายน 2564 พนักงานติดเชื้อไวรัส COVID-19 จำนวน 2 ราย
ประกาศ ขสมก. ประจำวันที่ 15 มิถุนายน 2564 พนักงานติดเชื้อไวรัส COVID-19 จำนวน 2 ราย
ประกาศ ขสมก. ประจำวันที่ 15 มิถุนายน 2564 พนักงานติดเชื้อไวรัส COVID-19 จำนวน 2 ราย
วันอังคารที่ 16 สิงหาคม 2565
ผลสำรวจระบุประชาชนเดือดร้อนมากสุดจากปัญหาผลผลิตทางการเกษตรตกต่ำ รองลงมาเป็นรายได้ไม่พอกับรายจ่าย ส่วนมาตรการกระตุ้มเศรษฐกิจที่มีประโยชน์มากที่สุดคือ โครงการบัตรสวัสดิการแห่งรัฐ
ผลสำรวจระบุประชาชนเดือดร้อนมากสุดจากปัญหาผลผลิตทางการเกษตรตกต่ำ รองลงมาเป็นรายได้ไม่พอกับรายจ่าย ส่วนมาตรการกระตุ้มเศรษฐกิจที่มีประโยชน์มากที่สุดคือ โครงการบัตรสวัสดิการแห่งรัฐ
วันที่ 16 สิงหาคม 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) รับทราบรายงานผลการสำรวจความเดือดร้อนและความต้องการของประชาชนในหมู่บ้าน/ชุมชน พ.ศ.2565 โดยสำนักงานสถิติแห่งชาติได้จัดเก็บข้อมูลจากผู้นำหมู่บ้าน/ชุมชน ระหว่างวันที่ 15 กุมภาพันธ์ – 15 มีนาคม 2565 ซึ่ง 5 อันดับแรกของปัญหาความเดือดร้อนคือ ผลผลิตทางการเกษตรราคาตกต่ำ ร้อยละ 42.7 , รายได้ไม่พอกับรายจ่าย ร้อยละ 26.8, ว่างงาน/ตกงาน ร้อยละ 23.9, สินค้าราคาแพง ร้อยละ 23.3 และค่าครองชีพสูง ร้อยละ 15.8
สำหรับผลสำรวจด้านมาตรการกระตุ้นเศรษฐกิจที่มีประโยชน์ต่อคนในหมู่บ้านมากที่สุด คือ โครงการบัตรสวัสดิการแห่งรัฐ ร้อยละ 97.6 รองลงมาเป็น โครงการคนละครึ่ง ร้อยละ 96.5 ,โครงการม.33 เรารักกัน ร้อยละ 74.8 , โครงการเราเที่ยวด้วยกัน ร้อยละ 38.3 ,โครงการยิ่งใช้ ยิ่งได้ ร้อยละ 31.1, ทัวร์เที่ยวไทย ร้อยละ 31 และช้อปดีมีคืน ร้อยละ 30.1 ส่วนผลสำรวจแนวทางและมาตรการป้องกันให้ปลอดภัยจากโรคติดเชื้อไวรัสโคโรนา 2019 (โควิด-19)ได้มากที่สุด 5 อันดับแรก คือ ฉีดวัคซีนเข็มแรก ร้อยละ 81.4, ปฏิบัติตัวตามมาตรการของสาธารณสุข ร้อยละ 80.3, ขอความร่วมมือประชาชนงดเดินทางหากไม่จำเป็น ร้อยละ 61.7, ปิดสถานบริการ/ร้านค้าที่เสี่ยงต่อการแพร่ระบาดของโรคโควิด-19 ร้อยละ 40 และแจก ATK ให้ทุกครัวเรือน ร้อยละ 38
ขณะเดียวกันสำนักงานสถิติแห่งชาติได้มีข้อเสนอแนะ เชิงนโยบายที่สำคัญ เช่น ควรส่งเสริมและสนับสนุนให้เกษตรกรทำการเกษตรแบบผสมผสาน ตามแนวพระราชดำริ เพื่อให้สามารถพึ่งตนเองได้, ควรมีการสนับสนุนวิธีการแก้ปัญหาการขาดแคลนแหล่งน้ำในพื้นที่การเกษตร เช่น การทำฝนเทียม ขุดลอกหนอง บึง สระเก็บน้ำ และอุโมงค์ผันน้ำ, ควรส่งเสริมและสนับสนุนประชาชนในพื้นที่ขาดแคลนน้ำอุปโภค บริโภค ให้รู้ถึงวิธีการนำน้ำที่ใช้แล้วกลับมาใช้ประโยชน์อย่างรู้คุณค่า, ควรส่งเสริมและสนับสนุนให้เกษตรกรใช้เทคโนโลยี เพื่อลดความเหลื่อมล้ำในการเข้าถึงเทคโนโลยีที่ทันสมัย และควรมีการติดตาม ตรวจสอบ และแก้ไขความเดือดร้อนของประชาชนในระดับพื้นที่ได้อย่างรวดเร็วและทั่วถึงครอบคลุมทุกพื้นที่
วันพฤหัสบดีที่ 14 กรกฎาคม 2565
โฆษกรัฐบาลเผยความคืบหน้าไกล่เกลี่ยหนี้ ช่วยเหลือประชาชนสำเร็จ 33,781 ราย คิดเป็นร้อยละ 99.47 รวมทุนทรัพย์กว่า 7,584 ล้านบาท “สมศักดิ์”เดินหน้าสานต่อนโยบาย
โฆษกรัฐบาลเผยความคืบหน้าไกล่เกลี่ยหนี้ ช่วยเหลือประชาชนสำเร็จ 33,781 ราย คิดเป็นร้อยละ 99.47 รวมทุนทรัพย์กว่า 7,584 ล้านบาท “สมศักดิ์”เดินหน้าสานต่อนโยบาย "นายกฯ" จัด "มหกรรมไกล่เกลี่ยหนี้สินครัวเรือน" ทั่วประเทศ ถึงเดือนสิงหาคมนี้
วันนี้ (11 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยความคืบหน้าการแก้ไขปัญหาหนี้สินภาคครัวเรือน ตามนโยบายของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ว่า ที่ผ่านมากระทรวงยุติธรรมโดยนายสมศักดิ์ เทพสุทิน รัฐมนตรีว่าการกระทรวงยุติธรรม ภายใต้บูรณาการความร่วมมือระหว่างกรมบังคับคดี และกรมคุ้มครองสิทธิและเสรีภาพ ได้ดำเนินการ “มหกรรมไกล่เกลี่ยหนี้สิน หนี้ครัวเรือน” ผ่านมาแล้ว 45 ครั้ง มีลูกหนี้ขอไกล่เกลี่ยแล้ว 36,305 ราย โดยดำเนินการไกล่เกลี่ยได้จำนวน 34,146 ราย ไกล่เกลี่ยสำเร็จ 33,781 ราย คิดเป็นร้อยละ 99.47 รวมทุนทรัพย์กว่า 7,584 ล้านบาท สามารถลดค่าใช้จ่ายของการฟ้องร้องคดีของกองทุนเงินให้กู้ยืมเพื่อการศึกษา เฉลี่ยรายละ 7,000 บาท รวมทั้งสิ้นเป็นเงินกว่า 134 ล้านบาท และสามารถลดค่าใช้จ่ายการดำเนินคดีของประชาชน เฉลี่ยต่อรายกว่า 86,000บาท จำนวน รวมทั้งสิ้นกว่า 2,934 ล้านบาท
“นายกรัฐมนตรี มีนโยบายเร่งช่วยเหลือประชาชน ในการแก้ไขปัญหาหนี้สิน เพื่อให้มีคุณภาพชีวิตที่ดีขึ้น ขอเชิญชวนประชาชนที่มีคดีพิพาทก่อนฟ้อง และหลังศาลมีคำพิพากษา ร่วมงานมหกรรมไกล่เกลี่ยหนี้สินครัวเรือน และยุติธรรมพบประชาชน (4 ภาค) ประจำปีงบประมาณ 2565 ที่จะจัดขึ้นทั่วประเทศถึงเดือนสิงหาคมนี้ ซึ่งจะเป็นการตอบโจทย์การแก้ไขหนี้สิน หนี้ กยศ. หนี้บัตรเครดิต และสินเชื่อส่วนบุคคล สินเชื่อรถยนต์ รวมถึงร่วมกันหาทางออก ฝ่าวิกฤติ สร้างโอกาส ก้าวไปด้วยกัน ณ สถานที่จัดงาน สำหรับผู้สนใจสอบถามรายละเอียดเพิ่มเติมได้ที่ สายด่วนยุติธรรม 1111กด77 /กรมบังคับคดี 02 881 4999 หรือสายด่วนกรมบังคับคดี 1111 กด 79 หรือ ศูนย์ไกล่เกลี่ยข้อพิพาท 02 881 4840 และ กรมคุ้มครองสิทธิและเสรีภาพ 0 2141 2768-73” นายธนกรฯ กล่าว
วันพุธที่ 15 กันยายน 2564
สธ. เร่งควบคุมโรคประชาชนใน จ.ภูเก็ต ป้องกันผลกระทบด้านการท่องเที่ยว
กระทรวงสาธารณสุข ส่งทีมลงพื้นที่สอบสวนควบคุมโรคในจังหวัดภูเก็ต ป้องกันผลกระทบด้านการท่องเที่ยว เร่งฉีดวัคซีนเพิ่มความครอบคลุมให้มากที่สุด เน้นกลุ่ม 608 และแรงงานเคลื่อนย้าย
วันนี้ (15 กันยายน 2564) นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า หลังพบผู้ติดเชื้อรายใหม่เพิ่มขึ้นวันละ 200 กว่าราย เป็นคนในพื้นที่จากการเคลื่อนย้ายแรงงานต่างชาติเข้ามาทำงานในพื้นที่ ขณะที่นักท่องเที่ยวโครงการภูเก็ต แซนด์บ็อกซ์กว่า 30,000 คน พบผู้ติดเชื้อเพียง 89 รายจากระบบการคัดกรองที่เข้มงวดตั้งแต่ก่อนเข้าประเทศ รวมทั้งได้รับการฉีดวัคซีนป้องกันโควิดมาแล้ว และเฝ้าระวังกำกับติดตามระหว่างท่องเที่ยวในจังหวัด เพื่อสร้างความมั่นใจให้กับประชาชนในพื้นที่และนักท่องเที่ยวทั้งชาวไทยและต่างชาติ ขณะนี้ กระทรวงสาธารณสุข ได้ส่งทีมจากกองระบาดวิทยา และสำนักงานป้องกันควบคุมโรคที่ 11 กรมควบคุมโรค ลงพื้นที่สนับสนุนการป้องกันควบคุมโรคของสำนักงานสาธารณสุขจังหวัดภูเก็ต สอบสวนโรคเร่งฉีดวัคซีนในกลุ่มเสี่ยง 608 และแรงงานเคลื่อนย้ายเข้ามาใหม่ ให้ครอบคลุมมากที่สุด และประเมินประสิทธิผลของวัคซีน เพื่อพิจารณาให้เข็มกระตุ้นในกลุ่มเสี่ยง นอกจากนี้ ได้สั่งการให้เตรียมความพร้อมในการดูแลผู้ติดเชื้อ ซึ่งส่วนใหญ่เป็นกลุ่มสีเขียว
นายแพทย์เกียรติภูมิกล่าวต่อว่า ได้รับรายงานจากผู้ตรวจราชการเขตสุขภาพที่ 11 ว่าการติดเชื้อในจังหวัดภูเก็ตส่วนใหญ่เป็นคนในพื้นที่ อยู่ในชุมชนที่มีแรงงานต่างด้าวที่หมุนเวียนเข้ามาทำงาน ส่วนนักท่องเที่ยวที่ติดเชื้อนั้นมาจากการหย่อนมาตรการป้องกันตนเอง จึงขอให้ทุกคนใช้มาตรการป้องกันตนเองขั้นสูงสุด ทุกที่ ทุกเวลา และเข้ารับการฉีดวัคซีนตามนัดหมาย ส่วนสถานประกอบการ/ โรงแรม/ ร้านอาหาร ขอให้เข้มมาตรการ COVID Free Settingตามมาตรฐานกรมอนามัย เพื่อให้จังหวัดภูเก็ตปลอดภัย มีทรัพยากรด้านการแพทย์และสาธารณสุขพร้อมรับสถานการณ์ต่าง ๆ ได้อย่างมั่นใจ
“นายกรัฐมนตรีมีความเป็นห่วงประชาชนในพื้นที่ ได้สั่งการให้เร่งป้องกันควบคุมโรค จัดสรรวัคซีนเพิ่มให้กลุ่มเสี่ยงกลุ่มใหม่ในพื้นที่ เพื่อให้ทุกคนมีความปลอดภัย ได้ทำงาน มีรายได้ และเดินหน้าเศรษฐกิจไปได้” นายแพทย์เกียรติภูมิกล่าว
ด้านนายแพทย์พิทักษ์พล บุญยมาลิก ผู้ตรวจราชการกระทรวงสาธารณสุขเขตสุขภาพที่ 11 กล่าวว่าผู้ติดเชื้อที่พบส่วนใหญ่เป็นกลุ่มสีเขียวกว่าร้อยละ 85 ได้ส่ง CCRT ลงพื้นที่ชุมชนทั่วทั้งภูเก็ต ค้นหาเชิงรุกด้วย ATK คัดกรองผู้ติดเชื้อเข้าระบบการรักษา ให้ยาทันที โดยกลุ่มสีเขียวรักษาใน HI/ CI ส่งผู้ป่วยสีเหลืองและสีแดงเข้าโรงพยาบาล การฉีดวัคซีนให้กลุ่ม 608 และกลุ่มเสี่ยง ระดมบุคลากรจังหวัดใกล้เคียงมาช่วยลงพื้นที่ในคลัสเตอร์ที่ยังมีผู้ป่วยติดค้างในชุมชน พร้อมทั้งจัดตั้ง “คลินิกอุ่นใจ” ที่ศาลากลางจังหวัดหลังใหม่ ให้บริการครบวงจรตรวจยืนยันผู้ตรวจ ATK ด้วยตนเองได้ผลบวกเข้าระบบการรักษา มีเอกซเรย์เคลื่อนที่ และเปิดศูนย์ปฏิบัติการให้ความช่วยเหลือ จำนวน 20 คู่สาย ให้คำปรึกษาตลอด 24 ชั่วโมง โดยจะเร่งดําเนินการให้แล้วเสร็จภายใน 2 สัปดาห์
************************************* 15 กันยายน 2564
วันพุธที่ 23 มีนาคม 2565
กรมทางหลวงชนบทพัฒนาเส้นทางเข้าสู่แหล่งท่องเที่ยวเขตอนุรักษ์พันธุ์สัตว์ป่าโตนงาช้าง จังหวัดสงขลา แล้วเสร็จ ยกระดับการเดินทางอย่างสะดวกปลอดภัยให้ประชาชน
กรมทางหลวงชนบท (ทช.) กระทรวงคมนาคม โดยแขวงทางหลวงชนบทสงขลา ดำเนินโครงการเสริมผิวจราจรแอสฟัลท์ติกคอนกรีต ถนนทางหลวงชนบทสาย สข.4026 แยกทางหลวงแผ่นดินหมายเลข 4287 - น้ำตกโตนงาช้าง อำเภอหาดใหญ่ จังหวัดสงขลา ระยะทาง 1.275 กิโลเมตร
กรมทางหลวงชนบท (ทช.) กระทรวงคมนาคม โดยแขวงทางหลวงชนบทสงขลา ดำเนินโครงการเสริมผิวจราจรแอสฟัลท์ติกคอนกรีต ถนนทางหลวงชนบทสาย สข.4026 แยกทางหลวงแผ่นดินหมายเลข 4287 - น้ำตกโตนงาช้าง อำเภอหาดใหญ่ จังหวัดสงขลา ระยะทาง 1.275 กิโลเมตร เพื่อพัฒนาเส้นทางเข้าสู่สถานที่ท่องเที่ยวเชิงธรรมชาติน้ำตกโตนงาช้างที่อยู่ในเขตอนุรักษ์พันธุ์สัตว์ป่าโตนงาช้าง เพิ่มประสิทธิภาพความสะดวกปลอดภัยในการสัญจรให้กับนักท่องเที่ยวและประชาชนในพื้นที่ ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม เป็นการยกระดับงานทางในโครงข่ายทางหลวงชนบทให้สามารถรองรับปริมาณการจราจรจากถนนสายหลักเข้าสู่พื้นที่ดังกล่าวได้อย่างเต็มประสิทธิภาพ
วันพฤหัสบดีที่ 2 ธันวาคม 2564
ครม. ไฟเขียวยื่นภาษี – เอกสาร ผ่านระบบ Open API ยกระดับธุรกรรมภาษีแบบไร้รอยต่อ
.....
ที่ประชุม ครม. (30 พ.ย.) เห็นชอบหลักการร่างกฎกระทรวง สนับสนุนให้ผู้เสียภาษียื่นรายการ แบบ คำร้อง คำขอ หรือเอกสารอื่นใดให้กับกรมสรรพากรผ่านระบบอิเล็กทรอนิกส์ หรือเลือกดำเนินการผ่านผู้ให้บริการ ซึ่งสามารถจัดเตรียมข้อมูลดังกล่าวด้วยกระบวนการทางอิเล็กทรอนิกส์ที่น่าเชื่อถือ และนำส่งข้อมูลอิเล็กทรอนิกส์ให้กรมสรรพากรผ่านการเปิด Open Application Programming Interface (Open API) หรือระบบอิเล็กทรอนิกส์อื่นได้
.
โดยกำหนดให้มีการพิสูจน์และยืนยันตัวตนของผู้เสียภาษี ผู้นำส่งภาษี ผู้ประกอบการจดทะเบียน ที่สามารถระบุตัวตนเจ้าของลายมือชื่ออิเล็กทรอนิกส์ได้และเมื่อทำรายการแล้วเสร็จ จะได้รับใบเสร็จรับเงินหรือหลักฐานเป็นข้อมูลอิเล็กทรอนิกส์ ซึ่งกรมสรรพากรได้ลงลายมือชื่ออิเล็กทรอนิกส์รับรองแล้ว
.
ซึ่งเป็นการยกระดับรูปแบบการให้บริการภาครัฐที่ทันสมัยช่วยอำนวยความสะดวก ลดขั้นตอน และลดต้นทุนการเสียภาษีของประชาชน อีกทั้งยังสามารถนำข้อมูลไปใช้วิเคราะห์กำหนดนโยบายเศรษฐกิจของประเทศได้อย่างมีประสิทธิภาพ
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 19 สิงหาคม 2564
สาขาแบงก์ในห้างพื้นที่สีแดงเข้ม 29 จังหวัด กลับมาเปิดให้บริการ ย้ำรักษาระยะห่างสวมหน้ากากก่อนใช้บริการ เพื่อป้องกันความเสี่ยง
สมาคมธนาคารไทยขานรับมาตรการผ่อนคลายของ ศบค. เปิดให้ธุรกิจธนาคารในห้างสรรพสินค้าในพื้นที่สีแดงเข้ม 29 จังหวัด พิจารณาการกลับมาดำเนินการได้ ย้ำรักษาระยะห่างสวมหน้ากากอนามัยเมื่อเข้าไปใช้บริการ เพื่อป้องกันความเสี่ยงและลดการแพร่กระจาย
เมื่อวันจันทร์ที่ 16 สิงหาคมที่ผ่านมา ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. มีมติปรับมาตรการจำหน่ายสินค้าจำเป็น/กิจการจำเป็น ในห้างสรรพสินค้า ในพื้นที่ควบคุมสูงสุดและเข้มงวด 29 จังหวัด โดยอนุญาตให้ธนาคารสถาบันการเงินที่อยู่ในห้างสรรพสินค้า ศูนย์การค้า และคอมมูนิตี้มอลล์ สามารถเปิดให้บริการได้ มีผลวันที่ 18 สิงหาคม 2564 เป็นต้นไป โดยพิจารณาข้อปฏิบัติตามมาตรการป้องกันโรค 26 ข้อ ของสมาคมศูนย์การค้าไทย
สมาคมธนาคารไทยได้ประสานกับธนาคารสมาชิกเพื่อเตรียมพร้อมในการให้บริการของสาขา โดยคำนึงถึงความปลอดภัยทั้งของลูกค้าที่มาใช้บริการและพนักงานที่ปฏิบัติงาน ภายใต้การบริหารจัดการภายในสาขาและมาตรการด้านสาธารณสุขอย่างเคร่งครัด จำกัดจำนวนลูกค้าและช่องให้บริการเพื่อลดความแออัด อย่างไรก็ตาม ธนาคารสมาชิกแต่ละธนาคารจะพิจารณาการเปิดสาขาตามความเหมาะสม และความเสี่ยงของแต่ละธนาคารรวมถึงประกาศของเจ้าของพื้นที่และการประกาศของจังหวัด โดยมีแนวทางในการเปิดให้บริการ ดังนี้
1. สาขาในห้างสรรพสินค้า สาขาในศูนย์การค้า และสาขาในคอมมูนิตี้มอลล์ ในพื้นที่สีแดงเข้ม 29 จังหวัด
จะพิจารณากลับมาเปิดให้บริการ โดยให้บริการไม่เกิน 17.00 น.
2. สาขาในห้างสรรพสินค้า สาขาในศูนย์การค้า และสาขาในคอมมูนิตี้มอลล์ ที่ตั้งอยู่ในจังหวัดนอกเขตพื้นที่สีแดงเข้ม หรือพื้นที่ควบคุมอื่นๆ ยังคงเปิดให้บริการ แต่ไม่เกิน 17.00 น.
3. สาขาทั่วไปที่เป็นสาขา Stand Alone สามารถเปิดให้บริการตามปกติ 5 วัน หรือ 7 วันทำการ ขึ้นกับการพิจารณาของแต่ละธนาคาร แต่จะเปิดให้บริการไม่เกิน 15.30 น.
4. สาขาใน 3 จังหวัดภาคใต้ ประกอบด้วย ปัตตานี ยะลา และนราธิวาส เปิดให้บริการไม่เกิน 15.00 น
ทั้งนี้ การเปิดสาขาและจำนวนวันทำการของแต่ละสาขาจะเป็นไปตามการพิจารณาของแต่ละธนาคารสมาชิก โดยลูกค้าสามารถตรวจสอบรายชื่อสาขาที่เปิดให้บริการได้ทาง website หรือช่องทาง Call Center อย่างไรก็ตาม สมาคมธนาคารไทยขอแนะนำให้ลูกค้าทำธุรกรรมผ่านช่องทาง Mobile Banking หรือตู้ ATM และติดต่อธนาคารที่ใช้บริการ ผ่านช่องทางต่างๆ ทาง Call Center Line@ Facebook Website เพื่อความสะดวกและลดความเสี่ยงจากการแพร่ระบาด ทั้งนี้ ภาคธนาคารขอแจ้งงดให้บริการแลกเหรียญ และธนบัตรย่อยเพื่อลดความเสี่ยงจากการสัมผัส
วันศุกร์ที่ 18 กุมภาพันธ์ 2565
นายกฯ แจงปัญหาเงินเฟ้อเกิดขึ้นทั่วโลก ซึ่งไทยรับมือได้ดี เน้นแก้ปัญหาอย่างสมดุล
.....
พล.อ.ประยุทธ์ จันทร์โอชา นายกรัฐมนตรี และ รมว.กห. ชี้แจงในที่ประชุมสภาผู้แทนราษฎรสมัยสามัญประจำปี ครั้งที่ 2 ยอมรับว่าสินค้าแพงขึ้น ซึ่งเป็นเหตุการณ์ที่เกิดขึ้นทั่วโลกจากสถานการณ์โควิด-19 โดยไทยมีมาตรการช่วยเหลือและแก้ไขปัญหาที่ดีกว่าหลายประเทศ และอัตราเงินเฟ้อของไทยปัจจุบันอยู่ที่ 1.2% ซึ่งถือเป็นท้ายตาราง
.
ปัจจัยที่ส่งผลให้สินค้าราคาแพงทั่วโลก คือ การปิดเมืองทำให้ของขาดตลาด และมาตรการช่วยเหลือประชาชนที่ทำให้กำลังซื้อสูงขึ้น ทำให้สินค้ามีราคาสูงขึ้นตามกลไกตลาด และการฉวยโอกาสของบุคคลบางส่วนนำไปสู่สถานการณ์เงินเฟ้อ
.
รัฐบาลไม่ได้นิ่งนอนใจ มีมาตรการบรรเทาผลกระทบมาโดยตลอด เช่น ตรึงราคาสินค้า จัดชุดปฏิบัติการตรวจสอบการขายของ ลดภาระค่าครองชีพผ่านโครงการคนละครึ่ง โครงการเพิ่มกำลังซื้อฯ ซึ่งเริ่มส่งผลในทางดี สินค้าหลายอย่างปรับราคาลง และคาดว่าจะดีขึ้นต่อไปอีก ซึ่งนายกฯ พร้อมตั้งใจทำงานจนกว่าสถานการณ์จะเข้าสู่ภาวะปกติ
.
อ่านเพิ่มเติม คลิกhttps://www.thaigov.go.th/news/contents/details/51670
#ไทยคู่ฟ้า#ร่วมต้านโควิด19
-------------------
วันจันทร์ที่ 14 กุมภาพันธ์ 2565
วาเลนไทน์นี้ รักใคร ให้ฤกษ์ บริการเสริมฤกษ์ดี ฤกษ์มงคล จาก ธอส. ใน Application : GHB ALL
ธอส. ส่งความสุขต้อนรับเทศกาลวันวาเลนไทน์นี้ ด้วยบริการเสริมฤกษ์ดี ฤกษ์มงคล จาก ธอส. บน Mobile Application : GHB ALL โดยผู้ใช้บริการสามารถตรวจเช็คฤกษ์งามยามดีเพื่อเสริมความเป็นสิริมงคลในการดำเนินชีวิต
ธนาคารอาคารสงเคราะห์ ส่งความสุขต้อนรับเทศกาลวันวาเลนไทน์นี้ ด้วยบริการเสริมฤกษ์ดี ฤกษ์มงคล จาก ธอส. บน Mobile Application : GHB ALL โดยผู้ใช้บริการสามารถตรวจเช็คฤกษ์งามยามดีเพื่อเสริมความเป็นสิริมงคลในการดำเนินชีวิต ประกอบด้วย ฤกษ์บ้านมงคล ที่สามารถดูฤกษ์ขึ้นบ้านใหม่ การตั้งศาลพระภูมิ ฤกษ์อยู่เย็นเป็นสุข เช็ควันเริ่มต้นชีวิตเกี่ยวกับที่อยู่อาศัย ทั้งวัน/เวลาลงเสาเอก เริ่มก่อสร้าง และต่อเติมบ้าน รหัสเงินทอง ได้ทราบเลขรหัสดูดทรัพย์รับโชคทั้งจากเลข ATM รหัสผ่านโทรศัพท์มือถือ รวมถึง Pin Mobile Banking และรหัสตู้เซฟ เลขมงคลชีวิต ทั้งบ้านเลขที่ หมายเลขโทรศัพท์มือถือ และ สีรถเสริมมงคล ด้วยฤกษ์ออกรถและสีรถที่เหมาะกับตัวคุณ พิเศษ!! ใช้บริการฟรี!! เป็นเวลา 6 เดือน ตั้งแต่วันที่ 14 กุมภาพันธ์ 2565 เป็นต้นไป ดาวน์โหลด Mobile Application : GHB ALL ได้แล้วบนสมาร์ทโฟนทั้งระบบ iOS ที่ App Store: https://apple.co/2z4ntId, ระบบ Android ที่ Google Play: http://bit.ly/31Jj8GN และ ระบบ Huawei ที่ HUAWEI AppGallery : https://bit.ly/3qvLmCo สอบถามรายละเอียดเพิ่มเติมหรือติดตามข้อมูลข่าวสารของธนาคารได้ที่ ศูนย์ลูกค้าสัมพันธ์ (Call Center) โทร 0-2645-9000 หรือ www.ghbank.co.th และ Facebook Fanpage ธนาคารอาคารสงเคราะห์
วันเสาร์ที่ 16 เมษายน 2565
ครม. ไฟเขียว เดินหน้าร่วมปฏิญญากลาสโกว์ มุ่งหยุดยั้งการสูญเสียพื้นที่ป่าไม้ และส่งเสริมการใช้ประโยชน์ที่ดินอย่างยั่งยืน
.....
ที่ประชุม ครม. (12 เม.ย. 65) เห็นชอบให้ประเทศไทยเข้าร่วมปฏิญญากลาสโกว์ของผู้นำด้านป่าไม้และการใช้ประโยชน์ที่ดิน เพื่อแสดงออกถึงความตั้งใจของไทยที่จะหยุดยั้งการสูญเสียป่าไม้และความเสื่อมโทรมของที่ดิน สร้างความสมดุลระหว่างการปล่อยและการดูดกลับก๊าซเรือนกระจก และรักษาไว้ซึ่งการบริการของระบบนิเวศ ร่วมกับ 143 ประเทศ
.
สำหรับการดำเนินงานที่สำคัญ ประกอบด้วย การอนุรักษ์ป่าไม้และระบบนิเวศบนบก, สนับสนุนนโยบายการค้าและการพัฒนาที่เชื่อมโยงกับการผลิตและการบริโภคที่ยั่งยืน, เสริมสร้างภูมิคุ้มกันให้กับชุมชนท้องถิ่น, ดำเนินนโยบายการเกษตรยั่งยืนและความมั่นคงด้านอาหาร, สนับสนุนด้านการเงินเพื่อการเกษตรและการจัดการป่าไม้ที่ยั่งยืน และอำนวยความสะดวกให้เกิดเงินทุนหมุนเวียนให้สอดคล้องกับเป้าหมายการฟื้นฟูพื้นที่ป่าและที่ดินจากความเสื่อมโทรม
.
การเข้าร่วมปฏิญญาฯ ครั้งนี้ จะสอดคล้องกับนโยบายของรัฐบาลตามยุทธศาสตร์ชาติ 20 ปี เพื่อเพิ่มพื้นที่ป่าไม้ให้ได้ร้อยละ 55 และบรรลุความเป็นกลางทางคาร์บอนภายในปี ค.ศ.2050 และการปล่อยก๊าซเรือนกระจกสุทธิเป็นศูนย์ภายในปี ค.ศ.2065 ตามที่นายกรัฐมนตรี ได้กล่าวถ้อยแถลงต่อที่ประชุมสุดยอดผู้นำโลกในการประชุม COP26 เมื่อเดือน พ.ย. 64 ณ เมืองกลาสโกว์ สหราชอาณาจักร รวมถึงสร้างบทบาทและภาพลักษณ์ของประเทศไทยด้านการอนุรักษ์และใช้ประโยชน์จากทรัพยากรป่าไม้และที่ดินอย่างยั่งยืนในเวทีระหว่างประเทศ
#ไทยคู่ฟ้า#ร่วมต้านโควิด19
-------------------
วันเสาร์ที่ 7 พฤษภาคม 2565
โฆษกรัฐบาลเผย นายกรัฐมนตรีแนะสธ. ติดตามอาการและให้ความรู้ประชาชน "ภาวะลองโควิด"  ขณะที่ สธ.และกทม. เตรียมจัดตั้งคลินิกรักษาผู้ป่วย Long COVID เพื่อเข้าถึงบริการได้อย่างสะดวกรวดเร็ว
โฆษกรัฐบาลเผย นายกรัฐมนตรีแนะสธ. ติดตามอาการและให้ความรู้ประชาชน "ภาวะลองโควิด"  ขณะที่ สธ.และกทม. เตรียมจัดตั้งคลินิกรักษาผู้ป่วย Long COVID เพื่อเข้าถึงบริการได้อย่างสะดวกรวดเร็ว
วันนี้ (7 พฤษภาคม 2565) นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการศูนย์บริหารสถานการณ์โควิด-19 (ศบค.) มอบหมายกระทรวงสาธารณสุข ติดตามอาการและให้ความรู้แก่ประชาชนในการดูแลตนเอง หลังพบว่าผู้ที่หายป่วยจากโควิด-19 แล้วจำนวนมาก มีภาวะลองโควิด (Long COVID) หรืออาการที่เกิดขึ้นหลังจากหายป่วย เช่น เหนื่อยล้า หายใจไม่อิ่ม ไอ เจ็บหน้าอก การรับรู้กลิ่นและรสเปลี่ยนไป เป็นต้น ซึ่งหากได้รับการตรวจวินิจฉัยที่เร็ว และได้รับการรักษาที่เหมาะสม สามารถทำให้อาการดังกล่าวหายไปและกลับมาใช้ชีวิตปกติได้เร็วขึ้น
ทั้งนี้ กระทรวงสาธารณสุข จัดตั้ง “คลินิกรักษาผู้ป่วย Long COVID” ขึ้นในโรงพยาบาลทุกระดับ โดยให้บริการแบบผู้ป่วยนอก ผ่านการนัดหมายการรับบริการหรือให้บริการผ่านระบบพบแพทย์ทางไกล (Telemedicine) ทั้งคลินิก Long COVID และคลินิกเสมือนจริง (Virtual clinic) เพื่อให้ผู้ป่วยเข้าถึงบริการได้สะดวกรวดเร็ว ขณะเดียวกัน กรุงเทพมหานคร เตรียมเปิดคลินิก Long COVID ในโรงพยาบาลทั้ง 9 แห่ง ในวันที่ 9 พ.ค. 65 นี้ ได้แก่ 1.โรงพยาบาลตากสิน 2.โรงพยาบาลลาดกระบังกรุงเทพมหานคร 3.โรงพยาบาลสิรินธร 4. โรงพยาบาลเจริญกรุงประชารักษ์ 5.โรงพยาบาลราชพิพัฒน์ 6.โรงพยาบาลผู้สูงอายุบางขุนเทียน 7.โรงพยาบาลกลาง 8. โรงพยาบาลหลวงพ่อทวีศักดิ์ ชุตินธฺโร อุทิศ 9.โรงพยาบาลเวชการุณย์รัศมิ์  ทั้งนี้ ให้บริการแก่ประชาชนในพื้นที่กรุงเทพมหานครผ่านการเบิกจ่ายค่ารักษาตามสิทธิ
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 8,450 ราย จำแนกเป็น ผู้ติดเชื้อในประเทศ 8,446 ราย และผู้ป่วยมาจากต่างประเทศ 4 ราย ผู้เสียชีวิตเพิ่มขึ้น 58 ราย ผู้ที่กำลังรักษาตัว 93,840 ราย และมียอดผู้ที่หายป่วยกลับบ้านแล้ว 12,224 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,093,334 ราย จำนวนผู้ที่หายป่วยสะสมจำนวน 2,025,401 ราย  ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 5 พ.ค. 65 รวม 134,343,403 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 56,353,618 โดส ผู้ได้รับวัคซีนเข็มที่ 2 สะสม 51,515,102 โดส ผู้ได้รับวัคซีนเข็มที่ 3 สะสม 23,676,698 โดส และผู้ได้รับวัคซีนเข็มที่ 4 สะสม 2,787,985 โดส
วันอาทิตย์ที่ 1 สิงหาคม 2564
เร่งฉีดวัคซีนคนงานในแคมป์ กทม. คืบหน้าแล้ว 2 หมื่นคน
....
หลังจากที่ ศบค.ออกมาตรการปิดแคมป์คนงานเป็นเวลา 1 เดือน กระทรวงแรงงานได้ใช้ช่วงเวลานี้ประสานหน่วยงานสาธารณสุขเร่งฉีดวัคซีนป้องกันโรคโควิด-19 ให้แก่คนงานในแคมป์ไปแล้วกว่า 20,000 คน และจะเร่งฉีดในส่วนที่เหลืออีกประมาณ 60,000 คน ให้ครบโดยเร็ว
.
สำหรับเป้าหมายการฉีดวัคซีนอยู่ที่ 3,000 คนต่อวัน จากจำนวนแคมป์คนงานในพื้นที่กทม. ทั้งหมด 611 แคมป์ ซึ่งมีทั้งชาวไทยและชาวต่างด้าว เพื่อสร้างภูมิคุ้มกันหมู่ในกลุ่มแรงงาน และช่วยให้กิจการสามารถเดินหน้าต่อได้
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 21 พฤศจิกายน 2564
โฆษกรัฐบาลเผย " นายกฯ" สั่งดูแลค่าครองชีพประชาชน แก้ปัญหาลดความเหลื่อมล้ำ คลังรับไม้ เตรียมเปิดลงทะเบียน "บัตรสวัสดิการแห่งรัฐ" รอบใหม่ มอบเป็นของขวัญปีใหม่ คาดว่ามีผู้ได้รับสิทธิ์ประมาณ 15 ล้านคน
โฆษกรัฐบาลเผย " นายกฯ" สั่งดูแลค่าครองชีพประชาชน แก้ปัญหาลดความเหลื่อมล้ำ คลังรับไม้ เตรียมเปิดลงทะเบียน "บัตรสวัสดิการแห่งรัฐ" รอบใหม่ มอบเป็นของขวัญปีใหม่ คาดว่ามีผู้ได้รับสิทธิ์ประมาณ 15 ล้านคน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ติดตามสถานการณ์ประจำวัน เพื่อควบคุมราคาสินค้าและสั่งการแก้ปัญหาอย่างใกล้ชิด มีนโยบายในการแก้ปัญหาความเหลื่อมล้ำในทุกมิติ โดยในส่วนของผู้มีรายได้น้อย ได้สั่งการให้กระทรวงการคลังทบทวนโครงการบัตรสวัสดิการแห่งรัฐ ช่วยเหลือประชาชนทุกกลุ่มที่ได้รับความเดือดร้อนให้ทั่วถึง ความคืบหน้าที่ประชุมคณะกรรมการประชารัฐสวัสดิการเพื่อเศรษฐกิจฐานรากและสังคมมีมติเห็นชอบให้ใช้บัตรประจำตัวประชาชนแบบสมาร์ทการ์ด แทนบัตรสวัสดิการแห่งรัฐ เพื่ออำนวยความสะดวกประชาชนในการใช้จ่าย โดยจะมีการเปิดลงทะเบียนบัตรสวัสดิการแห่งรัฐรอบใหม่ โดยวางแผนตั้งจุดรับลงทะเบียน เนื่องจากกลุ่มผู้มีรายได้น้อยอาจไม่มีโทรศัพท์สมาร์ทโฟน และเพื่อคัดกรองบุคคลที่สมควรได้รับสวัสดิการจากรัฐเพิ่มเติมอย่างแท้จริง ซึ่งผู้ที่ถือบัตรคนจนในปัจจุบันจะต้องมาลงทะเบียนใหม่ ในครั้งนี้ด้วย
โฆษกประจำสำนักนายกรัฐมนตรี กล่าวเพิ่มเติมว่า นอกจากนี้ กระทรวงการคลังได้เตรียมจ้างนักศึกษาที่จบใหม่ประมาณ 10,000 คน เพื่อประจำจุดลงทะเบียน ทำหน้าที่ในการอำนวยความสะดวก และช่วยเหลือผู้มาลงทะเบียน รวมทั้งการคีย์ข้อมูลเข้าสู่ระบบคอมพิวเตอร์ เป็นต้น โดยคาดว่าจะมีผู้ได้รับสิทธิ์ประมาณ 15 ล้านคน ซึ่งเป็นเปิดการลงทะเบียนรับทั้งคนใหม่ และให้คนเก่าลงทะเบียนเพื่อทบทวนสิทธิ์ จากปัจจุบันที่มีผู้ถือบัตรสวัสดิการอยู่ประมาณ 13.6 ล้านคน ทั้งนี้ ในส่วนของการเปิดลงทะเบียนรอบใหม่จะมีการเพิ่มหลักเกณฑ์ในการคัดกรอง เช่น เพิ่มหลักเกณฑ์รายได้ครัวเรือนโดยนำรายได้ของครอบครัวไม่เกิน 200,000 บาท มาคำนวณด้วย นอกจากนี้จะมีเกณฑ์ทรัพย์สินมาใช้พิจารณาอีกด้วย โดยสำนักงานเศรษฐกิจการคลังอยู่ระหว่างพิจารณาหลักเกณฑ์การลงทะเบียนให้รอบคอบก่อนเสนอให้ ครม.พิจารณา เพื่อเปิดลงทะเบียนใหม่อีกครั้ง โดยรัฐบาลมีความตั้งใจอยากให้เสร็จภายในปีนี้เพื่อเป็นของขวัญปีใหม่ให้กับประชาชน
“นายกรัฐมนตรี พยายามแก้ปัญหาความเดือดร้อนของประชาชนทุกกลุ่มมาโดยตลอด ทั้งโครงการคนละครึ่ง และร้านอาหารธงฟ้าราคาประหยัด ที่จะสามารถช่วยลดค่าครองชีพให้กับประชาชนในการซื้อของอุปโภคบริโภคในราคาที่ถูกลง และยังได้วางแผนการลงทะเบียนบัตรสวัสดิการแห่งรัฐรอบใหม่ เพื่อช่วยเหลือประชาชนที่เดือดร้อนให้ทั่วถึง สั่งการให้หน่วยงานที่เกี่ยวข้องพิจารณาทุกอย่างให้รอบคอบรัดกุม และต้องชัดเจน เพื่อไม่ให้เกิดความเหลื่อมล้ำ” โฆษกประจำสำนักนายกรัฐมนตรี กล่าว
.......................
วันพฤหัสบดีที่ 31 มีนาคม 2565
รฟม. ให้การต้อนรับคณะเยี่ยมชมดูงานจาก บริษัท ท่าอากาศยานไทย จำกัด
ในโอกาสเยี่ยมชมศูนย์ข้อมูลข่าวสารของ รฟม.
เมื่อวันที่ 30 มีนาคม 2565 นางสาวจิรฐา วัฒนประดิษฐ์ ผู้อำนวยการสำนักสื่อสารองค์กร เป็นผู้แทนการรถไฟฟ้าขนส่งมวลชน
แห่งประเทศไทย (รฟม.) กระทรวงคมนาคม ให้การต้อนรับคณะเยี่ยมชมดูงานจาก บริษัท ท่าอากาศยานไทย จำกัด (ทอท.)
เนื่องในโอกาสเยี่ยมชมและศึกษาดูงานศูนย์ข้อมูลข่าวสารของ รฟม. ซึ่งได้รับรางวัลประกาศเกียรติคุณ ศูนย์ข้อมูลข่าวสารของราชการโดดเด่น 3 ปีซ้อน ในปี พ.ศ.2562 - 2564
ในโอกาสนี้ รฟม. ได้นำเสนอข้อมูลภาพรวมการดำเนินงานของศูนย์ฯ พร้อมทั้งได้ร่วมแลกเปลี่ยนข้อมูลระหว่างหน่วยงาน เช่น การบริหารจัดการศูนย์ฯ แนวทางปฏิบัติด้านการพัฒนาศูนย์ฯ ตามเกณฑ์ ศูนย์ข้อมูลข่าวสารโดดเด่น เป็นต้น เพื่อเป็นประโยชน์ในการนำไปปรับใช้หรือเป็นแนวทางในการพัฒนาการดำเนินงานศูนย์ข้อมูลข่าวสารของแต่ละหน่วยงาน รวมถึงอำนวยความสะดวกให้แก่ประชาชนต่อไป
สำหรับศูนย์ข้อมูลข่าวสารของ รฟม. ได้ให้บริการข้อมูลข่าวสารของราชการตามพระราชบัญญัติ ข้อมูลข่าวสารของราชการ พ.ศ. 2540 โดยให้บริการประชาชนตามหลักการ “เปิดเผยเป็นหลัก ปกปิดเป็นข้อยกเว้น” ทั้งนี้ประชาชนสามารถติดต่อศูนย์ข้อมูลข่าวสารได้ที่ศูนย์ราชการสะดวก การรถไฟฟ้าขนส่งมวลชนแห่งประเทศไทย อาคาร 1 ชั้น 1 เลขที่ 175 ถนนพระราม 9 แขวงห้วยขวาง เขตห้วยขวาง กรุงเทพมหานคร หรือเว็บไซต์ ศูนย์ข้อมูลข่าวสารอิเล็กทรอนิกส์ http://www.oic.go.th/infocenter6/603/ หรือช่องทางออนไลน์ที่ Line: @mrtacontactcenter และ Call Center 0 2716 4044 ในวันและเวลาราชการ
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันจันทร์ที่ 14 มีนาคม 2565
รัฐบาลยืนยันไม่เคยทอดทิ้งชาวสวนทุเรียน  กางแผนเจรจาส่งออกผลไม้ไปจีน4ประเด็น พร้อมขยายตลาดสู่ตะวันออกกลาง
รัฐบาลยืนยันไม่เคยทอดทิ้งชาวสวนทุเรียน  กางแผนเจรจาส่งออกผลไม้ไปจีน4ประเด็น พร้อมขยายตลาดสู่ตะวันออกกลาง
วันที่ 14 มี.ค. 65 นางสาวรัชดา ธนาดิเรก รองโฆษกประจำสำนักนายกรัฐมนตรี ชี้แจงประเด็นการส่งออกผลไม้ไทยไปยังประเทศจีน ซึ่งได้รับผลกระทบจากนโยบาย Zero-Covid ของจีน ที่มีการตรวจตราอย่างเข้มงวด ณ ด่านโหย่วอี้กวาน ผิงเสียง ตงซิง และโมฮ่าน ทำให้การจราจรติดขัด ส่งผลกระทบต่อการส่งออกผลไม้ของทุกประเทศไม่ใช่เฉพาะไทยเท่านั้น ซึ่งรัฐบาลได้บูรณาการการทำงานหลายกระทรวง พร้อมทั้งหารือฝ่ายจีนมาอย่างต่อเนื่อง เพื่อให้การขนส่งสินค้าไทยมีความคล่องตัว ไม่เกิดความเสียหาย และเร่งขยายตลาดสู่ประเทศตะวันออกกลางมากขึ้น มั่นใจปีนี้ส่งออกสินค้าเกษตรโตแน่นอน
นางสาวรัชดากล่าวว่า รัฐบาลไม่เคยนิ่งนอนใจต่อการแก้ปัญหาการส่งสินค้าข้ามพรมแดนไปจีน นับตั้งแต่เริ่มมีการแพร่ระบาดของโควิด-19 กระทรวงเกษตรและสหกรณ์ กระทรวงพาณิชย์ และกระทรวงการต่างประเทศ ได้บูรณาการการทำงาน ประสานกับทางการจีนมาอย่างต่อเนื่อง และได้แก้ปัญหาข้อติดขัดที่เกิดขึ้นเป็นระยะ ๆ จนทำให้การส่งออกผลไม้ในปี 2563 มีมูลค่า 91,000 ล้านบาท และปี 2564 เพิ่มเป็น 160,000 ล้านบาท เฉพาะทุเรียนกว่าหนึ่งแสนล้านบาท
มากไปกว่านั้นรัฐบาลได้หารือกับทางจีนในหลายประเด็น กล่าวคือ 1) ขอให้ล้งไทยที่ผ่านกระบวนการอบรมหลักสูตร “ล้งปลอดโควิด-19” มี GMP Plus รับรอง ซึ่งอบรมไปแล้วกว่า 400 แห่ง สามารถผ่านด่านจีนได้โดยไม่ต้องเปิดทุกตู้ 2) การขนส่งบนเส้นทางรถไฟจีน-ลาวโดยการปิดตู้ที่ประเทศลาว และส่งไปคุนหมิงโดยไม่ต้องแวะตรวจที่ด่านโมฮ่านเพื่อให้สามารถส่งทุเรียนและผลไม้เศรษฐกิจอื่น ๆทางรางได้ตั้งแต่เดือน มีนาคมปีนี้ 3) เสนอให้มีการประชุมหารือกับประเทศจีน ลาวและเวียดนามเพื่อตกลงมาตรการร่วมกันเรื่อง protocol ในการเปิด-ปิดด่านชายแดนต่าง ๆ และ 4) เสนอให้ด่านมี Green Lane สำหรับผลไม้ไทยเป็นการเฉพาะ
ขณะเดียวกัน นายเฉลิมชัย ศรีอ่อน รัฐมนตรีว่าการกระทรวงเกษตรฯ ได้สั่งการให้มีมาตรการรองรับปัญหาผลไม้เศรษฐกิจล่วงหน้าทั้งระบบปี 2565 ประกอบด้วย 1) การรองรับเหตุการณ์ไม่ปกติ 2) การช่วยเหลือในการกระจายสินค้า ควบคุมคุณภาพ และกระตุ้นการบริโภคผลไม้ 3) การช่วยเหลือสนับสนุนการส่งออกผลไม้ไทย 4) การแปรรูปสร้างมูลค่าเพิ่มผลไม้ และ 5) การช่วยเหลือเยียวยาและฟื้นฟูเกษตรกรที่ได้รับผลกระทบจากเหตุการณ์ไม่ปกติ สำหรับตลาดใหม่ที่กระทรวงพาณิชย์และกระทรวงเกษตรฯ เร่งทำการตลาดอยู่คือตลาดในภูมิภาคตะวันออกกลาง อาทิ ซาอุดีอาระเบีย และสหรัฐอาหรับเอมิเรตส์ ซึ่งที่ผ่านมามีความต้องการผลไม้สดจากไทยจำนวนมากขึ้นและหลากหลายชนิด เช่น เงาะ มังคุด ลำใย มะม่วง ทุเรียน เป็นต้น
“นอกจากการไปเยือนซาอุดีอาระเบียอย่างเป็นทางการของนายกรัฐมนตรี ที่จะนำไปสู่โอกาสทองการส่งออกสินค้าอุตสาหกรรมและสินค้าเกษตรของไทยแล้ว ล่าสุด การเจรจาหารือระหว่างรัฐมนตรีเฉลิมชัยฯ กับรัฐมนตรีด้านการค้าระหว่างประเทศแห่งสหรัฐอาหรับเอมิเรตส์ ณ เมืองดูไบ เมื่อสัปดาห์ที่ผ่านมา จะนำไปสู่การส่งเสริมการค้าสินค้าเกษตรและอาหารอย่างแน่นอน ซึ่งมีมูลค่ารวมประมาณ หมื่นกว่าล้านบาท/ปี และมีอัตราการเติบโตเฉลี่ยร้อยละ 4.6” นางสาวรัชดา กล่าว
วันอังคารที่ 9 พฤศจิกายน 2564
๓๑ ปี สมาคมภริยาข้าราชการสำนักงานปลัดกระทรวงกลาโหม มุ่งพัฒนานโยบาย “สานงาน สานใจ ให้กลาโหม”
ในวันที่ ๙ พฤศจิกายน ๒๕๖๔ สมาคมภริยาข้าราชการสำนักงานปลัดกระทรวงกลาโหม กำหนดจัดงานวันคล้ายวันสถาปนาสมาคมภริยาข้าราชการสำนักงานปลัดกระทรวงกลาโหม ครบรอบปีที่ ๓๑
โดยในงานประกอบด้วยพิธีบวงสรวงสักการะสิ่งศักดิ์สิทธิ์ สักการะพระพุทธไตรเสนากลาโหมพิทักษ์ ถวายราชสักการะพระบรมราชานุสาวรีย์ รัชกาลที่ ๕ และพิธีสวดพระพุทธมนต์ เพื่อความเป็นสิริมงคล โดยมีพันตำรวจเอกหญิงอังศุวรรณ รัตนานนท์ นายกสมาคมภริยาข้าราชการสำนักงานปลัดกระทรวงกลาโหม เป็นประธาน ณ สำนักงานปลัดกระทรวงกลาโหม (พื้นที่ศรีสมาน)
สมาคมภริยาข้าราชการสำนักงานปลัดกระทรวงกลาโหม ได้ก่อตั้งขึ้นเมื่อวันที่ ๙ พฤศจิกายน ๒๕๓๓ โดย คุณหญิงสรัสนันท์ เรืองตระกูล ภริยาของ พลเอก วันชัย เรืองตระกูล ปลัดกระทรวงกลาโหม ในขณะนั้นเป็นผู้ก่อตั้งสมาคมภริยาข้าราชการสำนักงานปลัดกระทรวงกลาโหม และเป็นนายกสมาคมฯท่านแรก ภายใต้ คำขวัญ “สานงาน สานใจ ให้กลาโหม” และได้กำหนดให้วันที่ ๙ พฤศจิกายนของทุกปี เป็นวันคล้ายวันสถาปนาสมาคมภริยาข้าราชการสำนักงานปลัดกระทรวงกลาโหม เป็นต้นมาจนถึงปัจจุบัน
สมาคมภริยาข้าราชการสำนักงานปลัดกระทรวงกลาโหมดำเนินงานตามคำขวัญ “สานงาน สานใจ ให้กลาโหม" โดยมีนายกสมาคมฯ ที่ร่วมสร้างสรรค์ความเจริญก้าวหน้าให้แก่สมาคมอย่างต่อเนื่องมาแล้วตั้งแต่อดีต จำนวน ๒๒ ท่าน ปัจจุบันภายใต้การบริหารงานของ พันตำรวจเอกหญิง อังศุวรรณ รัตนานนท์ นายกสมาคมภริยาข้าราชการสำนักงานปลัดกระทรวงกลาโหม ท่านที่ ๒๓ มีคติพจนในการดำเนินงานคือ "คิดดี พูดดี ทำดี"
ทั้งนี้ สมาคมภริยาข้าราชการสำนักงานปลัดกระทรวงกลาโหมมีเจตนารมณ์อย่างแน่วแน่ที่จะสร้างสรรค์งานเพื่อส่วนรวมและสังคม รวมทั้งความร่วมมือร่วมใจ ของคณะกรรมการและสมาชิกของสมาคม ในการทำงานร่วมกันอย่างเป็นระบบ ด้วยการกำกับดูแลกิจกรรมโครงการต่างๆ ให้เกิดความต่อเนื่อง และสัมฤทธิ์ผล ตามกรอบนโยบายของการดำเนินงาน ได้แก่ การจัดกิจกรรมเพื่อถวายความจงรักภักดี และเทิดทูนสถาบันพระมหากษัตริย์ โครงการสายใยรักษ์เพื่อคนพิเศษ โครงการศูนย์ส่งเสริมการเรียนรู้ โครงการบริหารจัดการขยะรักษาสิ่งแวดล้อม และโครงการครอบครัวพอเพียง
และจากสถานการณ์การแพร่ระบาดของโรคโควิด - 19 ที่ส่งผลกระทบต่อพี่น้องประชาชนคนไทยแต่เรายังมีบุคลากรทางการแพทย์ที่ทำหน้าที่เป็นด่านหน้า เสียสละทั้งเวลา แรงกาย แรงใจ คอยให้ความช่วยเหลือ ดูแล รักษา เฝ้าระวัง ตลอดจนควบคุมการแพร่ระบาดของโรคอย่างต่อเนื่อง ซึ่งทางสมาคมภริยาข้าราชการสำนักงานปลัดกระทรวงกลาโหม ได้เล็งเห็นถึงความเสียสละ ความทุ่มเทของบุคลากรเหล่านี้ จึงได้จัดกิจกรรมโครงการ "เติมพลัง เติมใจ ให้บุคลากรด่านหน้า" เพื่อแทนความห่วงใยจากสมาคมภริยาข้าราชการสำนักงานปลัดกระทรวงกลาโหม โดยมอบอาหารว่างและเครื่องดื่ม ให้กับทีมแพทย์และพยาบาล เจ้าหน้าที่หน่วยงานรัฐ รวมถึงเจ้าหน้าที่จิตอาสา ที่ให้บริการฉีดวัคซีน แก่ประชาชน ณ อาคารอเนกประสงค์ สำนักงานปลัดกระทรวงกลาโหม พื้นที่ศรีสมาน อีกด้วย
#สมาคมภริยาข้าราชการสำนักงานปลัดกระทรวงกลาโหม
วันศุกร์ที่ 16 กรกฎาคม 2564
ได้ อย. แล้ว ! ยารักษาโควิด-19 ที่ไทยผลิตเอง เริ่มใช้ ส.ค. นี้
....
ยารักษาโรคโควิด-19 ฟาวิพิราเวียร์ ที่องค์การเภสัชกรรมของไทย วิจัย พัฒนา และผลิตขึ้นเอง โดยมีคุณภาพผ่านเกณฑ์มาตรฐานสากลเทียบเท่ากับยาต้นแบบ และได้รับทะเบียนจากองค์การอาหารและยา หรือ อย. เรียบร้อยแล้ว ใช้ชื่อว่า “ฟาเวียร์” ขนาด 22 มิลลิกรัมต่อเม็ด
.
คาดว่าต้นเดือน ส.ค.64 จะกระจายเข้าสู่ระบบการรักษาผู้ป่วยโควิด-19 โดยระยะแรกผลิตได้ 2 ล้านเม็ดต่อเดือน และจะขยายกำลังการผลิตเพิ่มขึ้นอย่างต่อเนื่อง
.
ด้วยสถานการณ์โควิด-19 ในปัจจุบัน ประเทศไทยใช้ยาฟาวิพิราเวียร์ วันละประมาณ 3 แสนเม็ด ซึ่งนำเข้าจากต่างประเทศทั้งหมด การผลิตใช้ได้เองในครั้งนี้ จะทำให้คนไทยทุกคนเข้าถึงยาได้ง่ายและรวดเร็วมากขึ้นครับ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 9 มีนาคม 2565
นายกฯ ชื่นชม “กิจกรรมวิ่งเทรล” ตอบสนองนโยบายเปิดประเทศ หนุนกีฬาช่วยกระตุ้นเศรษฐกิจ - ท่องเที่ยว
.....
กิจกรรมวิ่งเทรลถือเป็นอีกหนึ่งกิจกรรมดี ๆ ที่นายกฯ มีดำริให้จัดขึ้น เพื่อส่งเสริมการออกกำลังกาย ส่งเสริมการท่องเที่ยวเชิงกีฬา (Sports Tourism) และเป็นอีกหนึ่งช่องทางในการสร้างรายได้ให้กับประเทศ
.
ที่ผ่านมา ประเทศไทยได้จัดกิจกรรมดังกล่าว และได้รับความนิยมเพิ่มขึ้นโดยลำดับ ครั้งแรก Zero Edition เดือน ก.พ. 63 ที่อุทยานแห่งชาติดอยอินทนนท์ จ.เชียงใหม่ มีผู้เข้าร่วมแข่งขันประมาณ 1,500 คน
.
ครั้งต่อมา First Edition เดือน ต.ค. 63 มีผู้เข้าร่วมแข่งขันประมาณ 1,800 คน ส่งผลให้มีมูลค่าทางเศรษฐกิจสูงถึง 136 ล้านบาท และยังได้รับการประกาศเพิ่มเติมให้เป็นหนึ่งในสนาม World Series ที่ใช้เป็นสนามเก็บคะแนนสำหรับนักกีฬาชั้นนำของโลก
.
ส่วน Second Edition เมื่อเดือน ธ.ค. 64 นั้น ถือว่าเป็นรายการระดับนานาชาติ ภายใต้การรับรองของ UTMB องค์กรจัดวิ่งเทรลระดับโลก มีผู้เข้าร่วมการแข่งขันประมาณ 2,500 คน ทั้งชาวไทยและชาวต่างชาติ ทำให้เกิดเงินหมุนเวียนกว่า 143.77 ล้านบาท สร้างมูลค่าทางเศรษฐกิจโดยรวม 347.57 ล้านบาท และเกิดการจ้างงาน 17,000 คน
.
ล่าสุด รายการแข่งขัน Thailand by UTMB 2022 จะถูกจัดขึ้นในระหว่างวันที่ 8 - 11 ธ.ค. 65 คาดก่อให้เกิดเงินหมุนเวียนในระบบเศรษฐกิจมากถึง 500 ล้านบาท และรัฐบาลเตรียมผลักดัน Thailand by UTMB ให้เป็นสนามระดับ Major ในปี 66 ซึ่งมีเพียง 3 สนามทั่วโลกที่จะมีโอกาสได้รับการคัดเลือก ดำเนินการควบคู่กับมาตรการทางด้านสาธารณสุขที่ทั่วโลกให้การยอมรับ
.
อ่านเพิ่มเติม คลิกhttps://www.thaigov.go.th/news/contents/details/52296
#ไทยคู่ฟ้า#ร่วมต้านโควิด19
-------------------
วันอังคารที่ 5 กรกฎาคม 2565
ลุงตู่ ลุงป้อม ห่วง ลูกจ้าง JSL กำชับ รมว.เฮ้ง เร่งดูแลสิทธิอย่างใกล้ชิด
...
นายสุชาติ ชมกลิ่น รัฐมนตรีว่าการกระทรวงแรงงาน รับยื่นหนังสือจากลูกจ้างบริษัท เจ เอส แอล โกลบอล มีเดีย จำกัด ที่ขอความช่วยเหลือให้กระทรวงแรงงานเร่งติดตามสิทธิประโยชน์ตามกฎหมายแรงงานหลังถูกเลิกจ้าง โดยมี นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นายสุทธิ สุโกศล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) พร้อมด้วยผู้บริหารระดับสูงกระทรวงแรงงาน เข้าร่วมในครั้งนี้ด้วย ณ บริเวณโถงชั้นล่างอาคารกระทรวงแรงงาน
นายสุชาติ กล่าวว่า ท่านนายกรัฐมนตรีและรัฐมนตรีว่าการกระทรวงกลาโหม พล.อ.ประยุทธ์ จันทร์โอชา และท่านรองนายกรัฐมนตรี พล.อ.ประวิตร วงษ์สุวรรณ ที่ท่านกำกับดูแลกระทรวงแรงงาน ได้มีความห่วงใยลูกจ้างและกำชับให้กระทรวงแรงงานดูแลให้ความช่วยเหลือลูกจ้างได้รับสิทธิประโยชน์ความคุ้มครองตามกฎหมายอย่างเร่งด่วน ซึ่งความคืบหน้าการให้ความช่วยเหลือล่าสุดเมื่อวานนี้ สำนักงานสวัสดิการและคุ้มครองแรงงานกรุงเทพมหานครพื้นที่ 4 ได้มีหนังสือเชิญให้นายจ้างไปพบ โดยปิดประกาศไว้ที่บริษัท เจ เอส แอล โกลบอล มีเดีย จำกัด เรียบร้อยแล้ว หลังจากนี้ 15 วันตามกฎหมาย หากนายจ้างไม่มาพบพนักงานตรวจแรงงานจะรวบรวมพยานหลักฐานเพื่อออกคำสั่งให้นายจ้างจ่าย ค่าชดเชย ค่าจ้างแทนการบอกกล่าวล่วงหน้า ค่าจ้างสำหรับวันหยุดพักผ่อนประจำปี ทั้งนี้ ให้ปฏิบัติภายใน 30 วันนับตั้งแต่วันที่ได้รับคำสั่ง เมื่อพนักงานตรวจแรงงานออกคำสั่งแล้วจะนำไปส่งให้นายจ้าง หากไม่มาพบจะใช้วิธีการปิดคำสั่ง หากนายจ้างไม่ปฏิบัติตามคำสั่ง พนักงานตรวจแรงงานจะดำเนินคดีทางพนักงานสอบสวน ส่วนของกรมการจัดหางานได้อำนวยความสะดวกรับขึ้นทะเบียนรายงานตัวการว่างงานให้แก่ลูกจ้าง ซึ่งมีผู้มารายงานตัว 59 คน จากทั้งหมด 93 คน และมีบริษัทต่างๆ ยื่นมือเข้ามารับเข้าทำงาน โดยเบื้องต้นลูกจ้างได้สมัครงานใหม่ 2 คน ในตำแหน่งครีเอทีฟ และรีไรเตอร์ นอกจากนี้ กระทรวงแรงงาน ยังได้รับการประสานแจ้งความประสงค์จากบริษัท โฮม โปรดักส์ เซ็นเตอร์ จํากัด (มหาชน) ว่า บริษัทยินดีรับสมัครลูกจ้าง JSL ที่ถูกเลิกจ้าเข้าร่วมงาน เนื่องจากขณะนี้โฮมโปรมีตำแหน่งงานว่างกว่า 90 อัตรา และบริษัท กันกุลเอ็นจิเนียริ่ง จำกัด (มหาชน) ยังแจ้งความประสงค์ยินดีที่จะช่วยเหลือรับพนักงานในตำแหน่งสาขาการเงินการบัญชีด้วย
“ในวันนี้กระทรวงแรงงานยังได้รับการประสานจากกรมสุขภาพจิต ซึ่งต้องขอขอบคุณนายแพทย์ธิติ แสวงธรรม รองอธิบดีกรมสุขภาพจิต กระทรวงสาธารณสุข ที่ได้นำทีมแพทย์และเจ้าหน้าที่มาช่วยเหลือลูกจ้าง คอยให้คำปรึกษา แนะนำ ให้ความรู้ในการดูแลสุขภาพกาย สุขภาพใจ เพื่อคลายความกังวล รวมทั้งให้กำลังใจให้ลูกจ้างสามารถผ่านพ้นสถานการณ์ดังกล่าวไปได้”นายสุชาติ กล่าวตอนท้าย
วันจันทร์ที่ 21 มีนาคม 2565
กรมอุตุฯ เตือนพายุดีเปรสชันบริเวณอ่าวเบงกอล ทำฝนตกหนักเหนือ – กลาง – ใต้ คาดเข้าเมียนมาพรุ่งนี้
.....
กรมอุตุนิยมวิทยา ออกประกาศเตือน พายุดีเปรสชันบริเวณอ่าวเบงกอลตอนกลาง พายุนี้กำลังเคลื่อนตัวไปทางทิศเหนือค่อนทางตะวันตกเล็กน้อย คาดว่าจะเคลื่อนเข้าขึ้นฝั่งบริเวณประเทศเมียนมาในวันพรุ่งนี้ (22 มี.ค. 65) ส่งผลให้ลมใต้และลมตะวันออกเฉียงใต้มีกำลังแรงขึ้น ทำให้ประเทศไทยจะมีฝนเพิ่มขึ้น กับมีฝนตกหนักบางแห่งบริเวณภาคเหนือ ภาคกลาง และภาคใต้ฝั่งตะวันออก โดยมีฝนตกหนักถึงหนักมากบริเวณภาคใต้ฝั่งตะวันตก ขอให้ประชาชนบริเวณดังกล่าวระวังอันตรายจากฝนฟ้าคะนอง และฝนตกหนักถึงหนักมากที่อาจจะเกิดขึ้นไว้ด้วย
สำหรับคลื่นลมบริเวณทะเลอันดามันและอ่าวไทยมีกำลังแรงขึ้น โดยบริเวณทะเลอันดามันตอนบนมีคลื่นสูง 2 - 3 เมตร ส่วนอ่าวไทยมีคลื่นสูง 1 - 2 เมตร ขอให้ชาวเรือบริเวณทะเลอันดามันและอ่าวไทยควรเดินเรือด้วยความระมัดระวัง และเรือเล็กควรงดออกจากฝั่ง
.
ขอให้ประชาชนติดตามประกาศจากกรมอุตุนิยมวิทยา และสามารถติดตามข้อมูลที่เว็บไซต์กรมอุตุนิยมวิทยาhttp://www.tmd.go.thหรือที่ 0-2399-4012-13 และ 1182
#ไทยคู่ฟ้า#ร่วมต้านโควิด19
-------------------
วันอังคารที่ 30 พฤศจิกายน 2564
รฟม. ประมวลภาพทดสอบการเดินรถไฟฟ้าโมโนเรลสายสีเหลือง เป็นครั้งแรก
...
การรถไฟฟ้าขนส่งมวลชนแห่งประเทศไทย (รฟม.) เผยแพร่ประมวลภาพทดสอบการเดินรถไฟฟ้าโมโนเรลสายสีเหลือง เป็นครั้งแรก เมื่อวันจันทร์ที่ 29 พฤศจิกายน 2564 ที่ผ่านมา ใช้เส้นทาง ศูนย์ซ่อมบำรุง (Depot) ผ่านไปยังสถานีศรีเอี่ยม สถานีศรีอุดม สถานีสวนหลวง ร.9 สถานีศรีนครินทร์ 38 และสถานีศรีนุช รวมระยะทางประมาณ 6 กิโลเมตร จากระยะทางทั้งหมดของสายทาง 30.4 กิโลเมตร (ตั้งแต่สถานีลาดพร้าว - สถานีสำโรง) เพื่อตรวจสอบความเข้ากันได้ของโครงสร้างงานโยธากับขบวนรถไฟฟ้า และระบบจ่ายไฟฟ้า ด้วยความเร็วไม่เกิน 25 กิโลเมตรต่อชั่วโมง ทั้งนี้ รถไฟฟ้าโมโนเรลสายสีเหลือง สามารถทำความเร็วได้ถึง 80 กิโลเมตรต่อชั่วโมง
การทดสอบครั้งนี้ ใช้ขบวนรถที่จะเปิดให้บริการจริง รูปลักษณ์โฉบเฉี่ยวทันสมัย ภายในห้องโดยสารกระจกกว้างสามารถชมทัศนียภาพภาพนอกได้อย่างชัดเจน มีจำนวน 4 ตู้ต่อขบวน ตัวรถกว้าง 3.16 เมตร น้ำหนัก 14,500 – 15,000 กิโลกรัมต่อตู้ โดยระยะแรกจะเปิดให้บริการ 4 ตู้ต่อขบวน รองรับผู้โดยสารได้ 17,000 คนต่อชั่วโมงต่อทิศทาง และสามารถเพิ่มตู้โดยสารได้สูงสุด 7 ตู้ต่อขบวน จะรองรับผู้โดยสารได้มากถึง 28,000 คนต่อขบวนต่อทิศทาง
รถไฟฟ้าโมโนเรลสายสีเหลือง ช่วงลาดพร้าว - สำโรง จะมีทั้งหมด 30 ขบวน ปัจจุบันเดินทางมาถึงประเทศไทยแล้ว 22 ขบวน คาดว่าจะครบถ้วนประมาณไตรมาสแรกของปี 2565 และจะพร้อมเปิดให้บริการประมาณกลางปี 2565 ติดตามข้อมูลข่าวสาร รฟม. เพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044